  Анжелика Тихонова корреспондент 2021-2022 дышетскон аре Удмуртиын 575 огъядышетон юртъёс ужалозы. 1-тӥ куарусёнэ школаосы 191 сюрс 21 пиналъёс вамыштозы, соос пӧлысь 29 сюрс 250-эз — нырысетӥ классэ. Со сярысь Роспотребнадзорлэн элькунъя валтӥсь управлениезлэн пресс-службаез ивортӥз. 418-эз школаос одӥг сменаен ужалозы, отын 137 сюрс 661 пиналъёс дышетскозы. Эшшо 157-эз ужзэс кык сменаен радъялозы, отын 53 сюрс 360 нылпиос тодон-валан люкалозы. Кылем арын 1-тӥ куарусёнысен туэ 11-тӥ гудырикошконозь Роспотребнадзорлэн элькунъя валтӥсь управлениез 585 пол огъядышетон юртъёсы эскеронёсын потаз. Со пӧлын пиналъёсты сюдонэз но эскериз. Санитарной катралдыкез тӥян учыръёс котькудаз шараяськизы. Озьы ик эскеронъёс улсын вулэсь ӟечлыксэ но чаклазы. Ӧнерчиос микробиологической тодметъёсъя 1 сюрс 510 пробаос басьтӥзы, витез соос полысь куронъёслы уг тупало вал. Эшшо 96-сэ санитарно-химической тодметъёсъя кутӥзы, куинез куронъёслы ӧз тупалэ. Со сяна, дышетсконниосысь микроклиматэ, электротыл пиштэмез, омырез эскеризы. Эскеронъёслы йылпумъянъёсъя, административной эрикрадэз тӥян сярысь 642 протоколъёс гожтӥзы, оглом 2,5 миллион манетлэсь трос штраф тырытыны 605 пуктэтъёс сётӥзы.  Тодэ вайытом, 1-тӥ куарусёнэ Вавож ёросын 160 интылы выль школа усьтозы.  Тегъёс: Тазалык Дышетон Ижкар Роспотребнадзор нылпиос Удмуртия  